ועדת הפנים ואיכות הסביבה, כנסת 18, פרוטוקול מספר 205, 2010-05-31 13:00

דוד אזולאי: שלום, אני פותח את ישיבת ועדת הפנים והגנת הסביבה.

דוד אזולאי: על סדר היום דחיית מועד הבחירות ביישובים אעבלין, באקה-ג'ת וירוחם.

דוד אזולאי: בבקשה, אדוני.

מוני מעתוק: מדובר בפנייה טכנית של השר לדחייה של שבוע במועד הבחירות ביישובים אעבלין, באקה-ג'ת וירוחם בגלל חג עיד אל אדחא שחל באותו זמן.

מוני מעתוק: קיימת חובת התייעצות ולכן אנחנו פונים.

דוד אזולאי: שואלים פה מה קשורה ירוחם לבאקה-ג'ת ולאעבלין?

מוני מעתוק: השאלה הזאת נשאלה גם על-ידי השר והתשובה שניתנה היא שבכל מקרה יש מטה שנפתח לבחירות הללו.

מוני מעתוק: משיקולים טכניים בלבד זה נדחה גם שם בשבוע.

דוד אזולאי: שלא ייווצר מצב שבפער של חמישה ימים מקיימים בחירות בשני מקומות.

גאלב מג'אדלה: מותר ליהודים פעם אחת להזדהות עם המוסלמים.

דוד אזולאי: עם החגים אנחנו תמיד מזדהים ותמיד מברכים.

דוד אזולאי: עובדה שחושבים על זה במשרד.

גאלב מג'אדלה: אל תשכח שירוחם זה בדרום ויש בסביבה הרבה בדואים שחוגגים.

דוד אזולאי: אבל היהודים שם לא באים לחגוג את החג, הם יכולים רק להשתתף.

גאלב מג'אדלה: זה השבוע של המנגל, שוחטים את כל הכבשים.

יצחק ולד: אני להתייעץ עם חברי הוועדה, דווקא המוסלמים שבהם.

יצחק ולד: אמנם התאריך המקורי נופל על עיד אל אדחא, אבל כפי שנמסר לי יש רבים מהתושבים שעולים לרגל למכה וספק אם הם חוזרים בתוך השבוע הזה.

גאלב מג'אדלה: זה בסדר.

גאלב מג'אדלה: הם חוזרים ממכה ארבעה ימים אחרי החג.

דוד אזולאי: בואו נעשה סדר בדברים.

דוד אזולאי: מתי החג?

מוני מעתוק: 16 בנובמבר.

חמד עמאר: אבל זה לא קבוע.

חמד עמאר: זה יכול לזוז.

תומר רוזנר: אבל מתי זה השנה?

דוד אזולאי: אדוני היועץ המשפטי, אף פעם לא יודעים בדיוק.

דוד אזולאי: אגלה לך שהמגזר הערבי המוסלמי שואל תמיד מתי ראש חודש, ובאותו יום בדרך כלל החג של המוסלמים חל.

גאלב מג'אדלה: אנחנו הולכים לפי התאריכים שלכם.

גאלב מג'אדלה: ההפרש הוא תמיד יום אחד, לא יותר, קדימה או אחורה.

עוזר פרלמנטרי: זה ב-10 בחודש העלייה לרגל.

עוזר פרלמנטרי: זה לא בראש חודש.

דוד אזולאי: לא אכנס לוויכוח, אם אתה אומר כנראה שאתה יותר בקי ממני, אבל אני אומר לך על סמך עובדות שאנשים התעניינו לא פעם ולא פעמיים מתי חל ראש חודש של הלוח העברי ולפי זה ידעו מתי פחות או יותר יהיה החג.

דוד אזולאי: מוני, למתי מתוכננות הבחירות?

מוני מעתוק: התכנון הוא ל-16 בנובמבר.

דוד אזולאי: מתי החג?

מוני מעתוק: ככל שאני יודע, 16 בנובמבר.

מוני מעתוק: אבל אני יכול לבדוק את זה.

גאלב מג'אדלה: זה יום לפני או יום אחרי.

גאלב מג'אדלה: זה נופל על החג, לכן הזיזו את זה בשבוע, ל-23 בחודש.

דוד אזולאי: לכמה זמן אתם רוצים לדחות?

מוני מעתוק: בשבוע, ל-23 בנובמבר.

תומר רוזנר: כמה זמן מראש אפשר לדעת מתי החג?

גאלב מג'אדלה: רק באותו יום, לפי הירח.

גאלב מג'אדלה: מה שאמר כבוד היושב ראש מדויק - בדרך כלל ראש החודש אצל היהודים יוצא החג שלנו.

דוד אזולאי: מתי חוזרים מהחג'?

גאלב מג'אדלה: בדרך כלל חוזרים ארבעה ימים אחרי החג.

סעיד נפאע: אני חושב ששבועיים זה יהיה יותר סביר.

גאלב מג'אדלה: אם אתה מזיז את זה בעוד שבוע אתה בטוח במאה אחוז.

גאלב מג'אדלה: קח אם יום שלישי שאחרי זה.

מוני מעתוק: המשרד לא מתנגד.

מוני מעתוק: הלכנו על המינימום.

חמד עמאר: זה החג הגדול של המוסלמים, אז יש להם חמישה ימים.

גאלב מג'אדלה: לא כדאי להסתכן.

גאלב מג'אדלה: לפעמים יש עיכובים בחזרה ממכה.

דוד אזולאי: אדוני עוזר המנכ"ל, להבא באים עם נתונים – תאריך עברי, תאריך לועזי.

מוני מעתוק: קיבלתי נתונים והייתי בטוח שמדובר בתאריך מדויק של חג.

דוד אזולאי: עם כל הכבוד, ככה לא באים לדיוני ועדה.

דוד אזולאי: זה יוצא ט"ז בכסלו.

דוד אזולאי: הדלקת נר ראשון של חנוכה זה כ"ה בכסלו, 2 בדצמבר.

דוד אזולאי: אנחנו לא רוצים שזה ייפול בחג החנוכה, לפתור את כל הבעיות יחד.

דוד אזולאי: יש פה בקשה לתת עוד שבוע ימים לאלה שחוזרים מהחג'.

דוד אזולאי: נעשה עכשיו קצת סדר.

דוד אזולאי: התאריך שנקבע לבחירות הוא 16 בנובמבר; משרד הפנים מבקש לדחות ל-23 בנובמבר.

דוד אזולאי: מבחינתי זה בסדר.

דוד אזולאי: אם אתם חושבים שצריך להוסיף עוד כמה ימים - - -

גאלב מג'אדלה: ליתר ביטחון.

דוד אזולאי: אין בעיה, אדוני.

דוד אזולאי: תנו לי תאריך.

גאלב מג'אדלה: זה יוצא יום שלישי שאחרי זה.

דוד אזולאי: 30 בנובמבר, יום שלישי.

דוד אזולאי: אם כך, נמליץ לשר שהבחירות יתקיימו ב-30 בנובמבר, יום שלישי, כ"ג בכסלו.

דוד אזולאי: בסדר?

מוני מעתוק: אפשר כמה דקות לבירור?

דוד אזולאי: כן.

דוד אזולאי: בבקשה, אדוני.

סעיד נפאע: אני מבקש לנצל את ההזדמנות ולקוות שהיום שנסתם הגולל סופית על כל מדיניות המיזוג, אחרי שהוכח שהמדיניות הזו נכשלה.

סעיד נפאע: זה לא רק מה שאני אומר, גם השטח אומר וגם המבקר המדינה, בדוח האחרון שלו על השלטון המקומי, אמר דברים כדרבנות בנושא הזה.

חמד עמאר: תאריך הבחירות לא קשור לפירוק.

סעיד נפאע: התאריך לא קשור, אבל יש החלטה עקרונית לפרק.

גאלב מג'אדלה: אנחנו יוזמים הצעת חוק, שאושרה היום בנשיאות.

סעיד נפאע: הנקודה השניה, כבוד היושב ראש, קיבלנו לפני ימים ספורים מכתב על מה שאירע בכפר ירכא, סילוק, במירכאות, של היושב ראש שם לפי הטענות במכתב.

סעיד נפאע: הדברים אמורים באופן הברור ביותר.

סעיד נפאע: גם מינוי ועדות לא הביא את המועצות המקומיות לכלל הבראה, זו לפחות הטענה.

סעיד נפאע: בזמנו העליתי בוועדה הזו את הממצאים שהביא מבקר המדינה, שתמך באופן הברור בטענה שלא המיזוג פתר את הבעיות ולא מינוי ועדות קרואות פתר את הבעיות.

סעיד נפאע: להיפך, זה סיבך יותר את המצב של הרשויות המקומיות.

סעיד נפאע: המבקר מטיל את האשמה על כך שההבטחות שהיו בתוכניות ההבראה של משרד הפנים לא מומשו והכספים לא הועברו.

סעיד נפאע: אני זוכר שהוקצב שם סכום של 3.5 - - -

דוד אזולאי: לא הועברו ממשרד האוצר למשרד הפנים.

דוד אזולאי: כל תקציבי תוכניות ההבראה שסוכם עליהם בין משרד האוצר למשרד הפנים לצערי לא הועברו, וזו אחת הסיבות לכישלון תוכנית ההבראה בירכא - אם אדוני מדבר על ירכא.

סעיד נפאע: כן, כי לפני יומיים קיבלתי מכתב בנושא הזה, והרי כולנו עקבנו אחרי מה שהיה שם.

סעיד נפאע: לכן אני תקווה שאחרי שאנחנו רואים שהגולל נסתם על עניין מיזוג המועצות, שגולל ייסתם גם על עניין מינוי ועדות קרואות.

סעיד נפאע: יש הרבה דרכים.

סעיד נפאע: הוועדה הזו דנה הרבה פעמים בנושא זה.

סעיד נפאע: לא מזמן נדון עניין ינוח-ג'ת בוועדה לביקורת המדינה ונאמרו שם דברים באופן הברור ביותר.

דוד אזולאי: תודה.

דוד אזולאי: כן, אדוני.

חמד עמאר: אדוני היושב ראש, אני רוצה לברך את משרד הפנים שראה לנכון לדחות את מועד הבחירות בגלל חג אל אדחה שנופל באותו יום של הבחירות.

חמד עמאר: תודה רבה לכם, אתם עושים שירות טוב לתושבים באעבלין ובבאקה-ג'ת.

חמד עמאר: דבר שני, רציתי לנצל את ההזדמנות לדבר על הנושא של ירכא.

חמד עמאר: דיברנו אתך, אדוני היושב ראש, על כל הנושא של ירכא.

חמד עמאר: כשהחליטו לפטר את ראש הרשות בירכא הגירעון היה 80 מיליון שקלים.

חמד עמאר: ראש הרשות קיבל את הגירעון הזה ונשאר אתו שנה ומשהו, ואז פיטרו אותו.

חמד עמאר: היום יש ועדה קרואה בירכא, כבר שלוש שנים פלוס, ואותו יושב ראש, שמונה על-ידי משרד הפנים, יש לו גירעון של 110 מיליון שקלים.

חמד עמאר: כבודו יודע שאין תוכנית הבראה, ולא בגלל שמשרד הפנים לא רוצה.

חמד עמאר: פנה אליי מנכ"ל משרד הפנים ואני יודע את זה, שזה בגלל שמשרד האוצר לא העביר את הכסף לתוכנית הבראה.

חמד עמאר: אני מנצל את ההזדמנות הזאת לקרוא למשרד הפנים לקבוע תאריך בחירות לירכא, כמו שיש לנו תאריך בחירות לאעבלין, באקה-ג'ת וירוחם.

חמד עמאר: זה ייתן שירות טוב לתושבים.

חמד עמאר: אנחנו מדינה דמוקרטית, רוצים שהתושב יבחר את ראש הרשות שינהל את היישוב שלו, ואולי אותו ראש רשות שייבחר יעשה את הכול על מנת שתוכנית ההבראה תאושר.

חמד עמאר: הוא יפעיל הרבה לחץ כי זה חשוב לו, זה היישוב שלו, והוא יוכל לקחת את היישוב קדימה.

חמד עמאר: תודה רבה.

דוד אזולאי: תודה רבה.

גאלב מג'אדלה: אדוני היושב ראש, למען היושר האינטלקטואלי, דחינו את הבחירות בבאקה-ג'ת, אבל בשבוע שעבר פתחנו בהליך, שאתה שותף לו יחד עם יושב ראש ועדת הכספים, יושב ראש ועדת החינוך והספורט ויושב ראש הקואליציה, חבר הכנסת אלקין, כדי שנביא את הצעת החוק לפירוק האיחוד באקה-ג'ת.

גאלב מג'אדלה: אני מאמין שהדברים יתנהלו בכיוון הנכון ואני מעריך, בעזרת השם, שתוך שבועיים-שלושה זה יבוא לידי מימוש.

גאלב מג'אדלה: אז התאריך הזה יהיה תאריך לא אקטואלי.

מוני מעתוק: לגבי ה-30 בחודש - בדקתי עם ועדת הבחירות עכשיו והם טוענים שאם ייקבע 30 בחודש, תאריכי ההכנה לבחירות ייפלו הן בחג הסוכות והן עיד אל אדחא.

מוני מעתוק: הצורך להביא מסמכים, לפתוח פנקסי בוחרים, אלה דברים שיהיה בלתי אפשריים בתקופה של חגים.

מוני מעתוק: לכן ה-23 הוא התאריך היחיד שעונה על כל התאריכים ונותן מענה.

דוד אזולאי: רצינו להקל על המלאכה ולהביא התחשבות.

דוד אזולאי: אבל אם המפקח על הבחירות בדק ומצא שהתאריך 23 בנובמבר הוא התאריך הטוב, בגלל כל התאריכים הקודמים וההכנה לבחירות, אין לנו בעיה עם זה.

דוד אזולאי: נאשר את בקשת משרד הפנים ככתבה וכלשונה.

דוד אזולאי: אני מציע שנאשר את התאריך המבוקש ואני מבקש שתעיר את תשומת ליבו של פקיד הבחירות שעלו פה הצעות לגבי תאריכים יותר מאוחרים, וזאת בהתחשב בעובדה שחלק מהמוסלמים חוגגים את החג' והם חוזרים שבוע ימים אחרי זה.

דוד אזולאי: אם בכל זאת חושבים שאפשר להזיז את זה, אני מציע לשקול את זה בחיוב.

דוד אזולאי: תודיעו לנו, זה עניין פורמלי ונעשה את זה במיידי ולא נעכב את הנושא.

דוד אזולאי: מבחינתנו, כדי לא לעכב את תהליך הבחירות, אנחנו קובעים ש-23 בנובמבר, ט"ז בכסלו תשע"א, הוא התאריך בהמלצה ואנחנו מאשרים את זה.

דוד אזולאי: אני רוצה להתייחס בקצרה לדברים שנאמרו כאן, גם בקשר לבאקה-ג'ת, ירכא ובכלל נושא האיחודים.

דוד אזולאי: אני מסכים אתך, אדוני, שלצערי הרב האיחודים לא הצליחו ואגיד לך גם למה.

דוד אזולאי: איחוד שבא ללא תקציב הוא ברכה לבטלה.

דוד אזולאי: אנחנו, חברי הכנסת, צריכים לחשוב על העניין הזה, שכשמבקשים איחוד זה צריך לבוא עם תקציב צבוע לאותה רשות מקומית, כי אחרת תראה מה קרה.

דוד אזולאי: לא אכנס כרגע לאיחודים הראשונים בצפון, ניקח את דליה ועוספיה.

דוד אזולאי: האיחוד הראשון היה בהסכמה, התושבים רצו את זה.

דוד אזולאי: שם לא הייתה מלחמה.

דוד אזולאי: הובטחו הגדלת תחום השיפוט של היישוב, הגדלת תקציבים וכו'.

דוד אזולאי: לצערי הרב, שום דבר לא נעשה.

דוד אזולאי: התוצאה היא, כפי שאמרת אדוני, שהעסק הזה נכשל.

דוד אזולאי: אותו דבר בכל המקומות האחרים.

דוד אזולאי: דיברו על ירכא.

דוד אזולאי: אחת הסיבות לכישלון תוכנית ההבראה בירכא היא שמשרד האוצר לא העביר את התקציב הנדרש לתוכנית ההבראה.

דוד אזולאי: כשאין כסף הגירעון לא קטן, הוא הולך וגדל.

דוד אזולאי: בבאקה-ג'ת זה אותו דבר.

יצחק ולד: הייתי מוציא את באקה-ג'ת מכלל זה מכיוון ששם כל שנאמר - - -

דוד אזולאי: אדוני, לגבי באקה-ג'ת, התמזל מזלה ויש לה ראש עיר טוב ומנוסה.

דוד אזולאי: לא בכל מקום יש את הדבר הזה.

דוד אזולאי: זה האיחוד היחיד שנותר, חוץ מחוץ חוף הכרמל ועתלית.

תומר רוזנר: יש גם את יהוד ונווה מונוסון, בנימינה וגבעת עדה.

דוד אזולאי: לגבי באקה-ג'ת, יש הצעת חוק שמתבשלת ביוזמתו של חבר הכנסת גאלב מג'אדלה.

דוד אזולאי: אני שומע שהנשיאות אישרה אותה, ואם יאשרו אותה ועדת השרים אמורה לאשר אותה.

דוד אזולאי: ברגע שזה יבוא אלינו ניתן לזה קדימות.

דוד אזולאי: כל עוד זה לא קורה, מבחינתנו הבחירות יתקיימו ב-23 בנובמבר, ט"ז בכסלו תשע"א.

דוד אזולאי: תודה רבה לכולם, אני נועל את הישיבה.